S-551/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 24. janúar 2023, á hendur M-x-x N-x-x N-x-x, kt. [...], [...], Reykjavík, fyrir umferðar- og fíkniefnalagabrot með því að hafa, miðvikudaginn 12. janúar 2022, ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóðsýni mældist amfetamín 45 ng/ml og metamfetamín 1000 ng/ml) um Sæbraut í Reykjavík, þar sem lögregla stöðvaði aksturinn, og jafnframt haft í vörslum sínum 1,30 gaf maríhúana og 1,53 gaf metamfetamíni, sem lögregla fann við öryggisleit á ákærða.

Telst háttsemi þessi varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019 og 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum. Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. og 101. gr. umferðarlaga nr. 77/2019.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a- lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 19. janúar 2023, gekkst ákærði undir greiðslu sektar með lögreglustjórasátt 23. september 2015 fyrir akstur undir áhrifum ávana- og fíkniefna. Þá gekkst hann aftur undir greiðslu sektar með lögreglustjórasátt 12. október 2018 fyrir fíkniefnalagabrot og akstur undir áhrifum ávana- og fíkniefna. Hann gekkst síðan undir greiðslu sektar með lögreglustjórasátt 11. nóvember 2019 meðal annars fyrir akstur sviptur ökurétti. Loks var hann dæmdur í 90 daga fangelsi með dómi Héraðsdóms Reykjavíkur [...] 2020 meðal annars fyrir akstur undir áhrifum ávana- og fíkniefna, akstur sviptur ökurétti og fíkniefnalagabrot. Að öðru leyti kemur sakaferill ákærða ekki til skoðunar við ákvörðun refsingar nú.

Við ákvörðun refsingar nú er við það miðað að ákærði hafi nú í fjórða sinn, eftir að hann varð fullra 18 ára og innan ítrekunartíma, sbr. 3. mgr. 71. gr. almennra hegningarlaga nr. 19/1940, gerst sekur um akstur undir áhrifum ávana- og fíkniefna og og í annað sinn gerst sekur um akstur sviptur ökurétti, Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin 75 daga fangelsi.

Með vísan til lagaákvæða í ákæru er áréttuð ævilöng frá birtingu dómsins að telja.

Ákærði greiði 78.716 krónur í sakarkostnað.

Af hálfu ákæruvaldsins flutti málið K-x-x K-x-x saksóknarfulltrúi.

H-kvk-nf S-kvk-nf B-kvk-nf aðstoðarmaður dómara kveður upp dóm þennan.

DÓMSORÐ:

Ákærði, M-x-x N-x-x N-x-x, sæti fangelsi í 75 daga.

Ævilöng svipting ökuréttar ákærða er áréttuð frá birtingu dómsins að telja.

Ákærði greiði 78.716 krónur í sakarkostnað.

H-kvk-nf S-kvk-nf B-kvk-nf